SCI วิ่งฉิว 9% รับปี 64 พลิกกำไร รุกกัญชง-Tech company-เหมืองขุดคริปโต ดันผลงานโตยาว
SCI วิ่งฉิว 9% ราคาแตะ 2.34 บ. ด้วยมูลค่าซื้อขาย 118.30 ลบ. รับงบปี 64 พลิกกำไร 3.45 ลบ. กางแผนปี 65 เดินเครื่องรุกลงทุนธุรกิจใหม่ “กัญชง-Tech company-เหมืองขุดคริปโต” ดันผลงานโตยาว
SCI วิ่งฉิว 9% ราคาแตะ 2.34 บ. รับงบปี 64 พลิกกำไร 3.45 ลบ. รุกลงทุนธุรกิจใหม่ “กัญชง-Tech company-เหมืองขุดคริปโต” ดันผลงานโตยาว
22 ก.พ. 2565

ผู้สื่อข่าวรายงานว่า ราคาหุ้น บริษัท เอสซีไอ อีเลคตริค จำกัด (มหาชน) หรือ SCI ล่าสุด ณ เวลา 10:37 น. อยู่ที่ 2.34 บาท บวก 0.20 บาท หรือ 9.35% สูงสุดที่ 2.36 บาท ต่ำสุดที่ 2.10 บาท ด้วยมูลค่าซื้อขาย 118.30 ล้านบาท

ทั้งนี้ราคาหุ้นปรับตัวขึ้นแรง หลังรายงานผลการดำเนินงานงวดปี 2564 พลิกมีกำไร ขณะเดียวกันยังมีแผนธุรกิจในปี 2565 ค่อนข้างโดดเด่น
โดยนายเกรียงไกร เพียรวิทยาสกุล ประธานเจ้าหน้าที่บริหาร SCI เปิดเผยว่า ผลการดำเนินงานในปี 2564 มีรายได้ 1,626.22 ล้านบาท และมีกำไรสุทธิ 3.45 ล้านบาท พลิกกลับมากำไรหลังจากขาดทุน 180 ล้านบาท ในปีก่อนหน้า
สำหรับปัจจัยสนับสนุนหลักมาจากรายได้ที่ปรับตัวเพิ่มขึ้นของธุรกิจผลิตเสาส่งไฟฟ้าแรงสูง และรายได้จากงานโครงการก่อสร้างสถานีไฟฟ้าย่อยในประเทศที่มีการรับรู้ในปี 2564 โดยบริษัทฯ มีกำไรน้อยกว่าที่ประมาณการณ์ไว้ เนื่องจากในปี 2564 มีการตั้งค่าเผื่อการด้อยค่าเงินลงทุนในบริษัทย่อยที่ประเทศพม่าไปแล้วบางส่วน
พร้อมกันนี้ คณะกรรมการบริษัทได้อนุมัติจัดตั้งบริษัท SCI VENTURE เพื่อลงทุนในธุรกิจใหม่ๆ ที่มีศักยภาพ เช่น กัญชง, Tech company และเหมืองขุดคริปโต เป็นต้น โดยจะเข้าร่วมกับพันธมิตร เพื่อหาโอกาสทางธุรกิจใหม่ๆ สร้างความเติบโตให้กับบริษัทฯ
สำหรับภาพรวมการดำเนินธุรกิจในปี 2565 คาดว่าจะเติบโตอย่างต่อเนื่อง จากการทยอยรับรู้รายได้จากงานในมือ (Backlog) ที่ปัจจุบันมีประมาณ 950 ล้านบาท และ บริษัทฯ มีแผนที่จะเข้าประมูลโครงการใหม่อย่างต่อเนื่อง นอกจากนี้ บริษัทฯ ยังมองหาโอกาสในการลงทุนด้านพลังงานทดแทนผ่านบริษัทร่วมเพื่อเพิ่มสัดส่วนรายได้ประจำ (Recurring Income)
โดยในแผนพัฒนากำลังผลิตไฟฟ้าของประเทศ หรือ PDP 2018 มีแผนรับซื้อไฟฟ้าจากโครงการโรงไฟฟ้าชุมชนเฟส 2 จำนวน 400 เมกะวัตต์ ในปี 2565 ทั้งนี้ บริษัทฯ มีความพร้อมที่จะเข้าร่วมและมั่นใจว่าจะสามารถเดินหน้าโครงการตามแผนงานที่วางไว้อย่างแน่นอน